ทนุศักดิ์ปิ๊งเพิ่มซีให้สรรพากร
จะเพิ่มระดับ8และ9ให้ข้าราชการเป็นแรงจูงใจรีดภาษีให้ได้ตามเป้า
1 ธ.ค. 2555

จะเพิ่มระดับ8และ9ให้ข้าราชการเป็นแรงจูงใจรีดภาษีให้ได้ตามเป้า
ทนุศักดิ์จูงใจข้าราชการสรรพากร เพิ่มผลตอบแทน ขยายระดับเจ้าหน้าที่ จาก 7 เป็น 8 จูงใจสร้างผลงานเก็บภาษีให้เข้าเป้า
นายทนุศักดิ์ เล็กอุทัย รมช.คลัง ได้กล่าวให้นโยบายในการประชุมสรรพากรเขตและพื้นที่ทั่วประเทศ เมื่อวันที่ 30 พ.ย. ว่า เจ้าหน้าที่กรมสรรพากรทำงานหนักในการเก็บรายได้ให้กับประเทศ แต่ได้ผลตอบแทนและความก้าวหน้าในตำแหน่งหน้าที่น้อย 
ดังนั้น จะหารือกับอธิบดีกรมสรรพากรขอให้มีการเพิ่มผลตอบแทนและขยายตำแหน่งของเจ้าหน้าที่จากระดับ 7 ไปเป็นระดับ 8 และจากระดับ 8 ไปเป็นระดับ 9 ให้มากขึ้น เพื่อให้เจ้าหน้าที่มีขวัญและกำลังใจทำงานมากยิ่งขึ้น
นายสาธิต รังคสิริ อธิบดีกรมสรรพากร กล่าวว่า ปัญหาการเก็บภาษีของกรมสรรพากรในปีงบประมาณ 2556 ยังอยู่ที่การเก็บภาษีนิติบุคคลที่จะต่ำกว่าเป้า จากนโยบายการลดภาษีจาก 30% เหลือ 27% ในปีนี้ และ 20% ในปีหน้า โดยในปีที่ผ่านมาการเก็บภาษีนิติบุคคลต่ำกว่าเป้าถึง 5 หมื่นล้านบาท หรือ 5%
“ผลกระทบการลดภาษีนิติบุคคลในปีงบประมาณ 2556 จะรุนแรงกว่าปีที่ผ่านมา เนื่องจากอัตราภาษีที่ลดลงมากกว่า ดังนั้นต้องหาภาษีส่วนอื่นมาชดเชย เพื่อให้เก็บภาษีได้ตามเป้า” นายสาธิต กล่าว
นายสาธิต กล่าวว่า ได้มอบหมายนโยบายข้าราชการสรรพากรเขตให้ปรับปรุงการเก็บภาษี และให้ดึงผู้ที่อยู่นอกระบบภาษีเข้ามาในระบบภาษีให้มากที่สุด เพื่อให้การเก็บภาษีได้ตามเป้าที่ตั้งไว้ 1.77 ล้านล้านบาท หรือขยายตัวกว่าปีที่ผ่านมา 9% ซึ่งโดยเฉลี่ยการเก็บภาษีของกรมสรรพากรเก็บภาษีตัวหลัก ไม่ว่าจะเป็นภาษีบุคคลธรรมดา และภาษีมูลค่าเพิ่ม ขยายตัวได้ 15% แต่ภาษีนิติบุคคลจะขยายตัวติดลบประมาณ 5% ทำให้ภาพรวมการเก็บภาษีขยายตัวได้จากปีก่อนไม่มากอย่างที่ควรจะเป็น
สำหรับการเก็บภาษีของกรมสรรพากรในปีงบประมาณ 2555 จัดเก็บได้ 1.62 ล้านล้านบาท ต่ำกว่าเป้า 8,600 ล้านบาท เป็นผลมาจากการลดภาษีนิติบุคคล ผลกระทบจากน้ำท่วม และนโยบายคืนภาษีสรรพสามิตรถคันแรกของรัฐบาล และบ้านหลังแรก โดยการเก็บภาษีของกรมสรรพากรคิดเป็น 82% ของรายได้ทั้งหมดของประเทศ
นอกจากนี้ ยังมอบนโยบายให้สรรพากรทั่วประเทศชักชวนผู้เสียภาษียื่นแบบและเสียภาษีทางอินเทอร์เน็ตมากขึ้น จากปัจจุบันมีผู้ยื่นภาษีทางอินเทอร์เน็ตประมาณ 4 ล้านแบบ หรือ 40% ของแบบทั้งหมด เป็นมูลค่าภาษี 3.38 แสนล้านบาท หรือ 2030% ของภาษีทั้งหมด
ด้านนายทนุศักดิ์ เล็กอุทัย รมช.คลัง ได้กล่าวให้นโยบายในการประชุมสรรพากรเขตและพื้นที่ทั่วประเทศ ว่า เจ้าหน้าที่กรมสรรพากรทำงานหนักในการเก็บรายได้ให้กับประเทศ แต่ได้ผลตอบแทนและความก้าวหน้าในตำแหน่งหน้าที่น้อย โดยจะหารือกับอธิบดีกรมสรรพากร เพื่อเพิ่มผลตอบแทนและขยายตำแหน่งของเจ้าหน้าที่จากระดับ 7 ไป 8 และ 8 ไป 9 ให้มากขึ้น เพื่อให้เจ้าหน้าที่มีขวัญและกำลังใจทำงาน